**E primăvară...**

*George Pena*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E primăvară, Doamnă, și e zi cu soare,

în vii, pe dealuri, a dat colțul ierbii;

se primenește zarea, pomii au dat în floare -

prin codrii Vlăsiei boncăluiesc cerbii.

E primăvară, Doamnă, și cerul e senin,

ciocârlia bate spații năucite-n cânt;

jos pe baltă, un susur cristalin

și-adastă vânătorii să împuște vânt.

E primăvară, Doamnă, și inima vibrează,

timpu-i aclamare, clipa nepieritoare;

cel care adesea sunt, acum oftează -

peste lume saltă aceeași privighetoare.

E primăvară, Doamnă, și e zi cu soare,

ciocârlia bate spații năucite-n cânt;

se primenește natura, pomii au dat în floare -

iubirea și speranța mă sângeră pe vânt.